Rygos ikimokyklinės ugdymo įstaigos „Dzintarinš” metodininkė Irina Dolgais pristatė įstaigos struktūrą ir valdymą. Dalyviai sužinojo, kad tai buvęs sutrikusios klausos vaikų darželis, kuris buvo reorganizuotas, priimant kartu ugdyti kalbos bei kalbėjimo sutrikimų turinčius ikimokyklinio amžiaus vaikus. Iš viso dabar ugdoma 12 grupių vaikų: 9 grupės – vaikams su kalbos ir kalbėjimo sutrikimais, 3 – sutrikusios klausos ir vaikams su kochleariniais implantais. Vaikai priimami ugdyti nuo 2,5-3 m. amžiaus. Ikimokyklinės įstaigos sistema labai lanksti – pažangą padarę sutrikusios klausos ikimokyklinukai gali laisvai pereiti į grupę kalbos ir kalbėjimo sutrikimų turintiems vaikams. Kaip ir Lietuvoje, Latvijoje daugėja sutrikusios klausos vaikų su kitais sutrikimais, o tai yra nemažas iššūkis mokytojams, kuriems reikia nuolat mokytis, kelti kvalifikaciją, norint suteikti vaikams reikiamą pagalbą.

Ankstyvoji diagnostika, klausos sutrikimų reabilitacija moderniausiais klausos aparatais ar kochleariniais implantais tapo šių dienų realija. Kas Latvijoje rūpinasi ankstyvojo amžiaus vaikų ugdymu, juk Rygoje esančiai specialiąjai ,,Dzintarinš” ikimokyklinei įstaigai jie dar per maži? Pranešėja pasakojo, kad Rygos Vaikų klausos centre organizuojama psichologinė, pedagoginė reabilitacija tokio amžiaus sutrikusios klausos mažyliams, turintiems kochlearinius implantus. Jie visi integruojami, o visais sudėtingesniais atvejais ir kai vaikui sueina 2,5-3 m., jis gali gauti surdopedagoginę pagalbą ,,Dzintarinš” ikimokyklinio ugdymo įstaigoje.

Šios įstaigos metodininkė Irina Dolgais plačiau papasakojo apie techninės pagalbos priemones surdopedagoginę pagalbą gaunantiems vaikams. Savo pranešime išsamiau palietė SCOLA FM sistemą ir jos naudojimo galimybes sutrikusios klausos bei vaikų su kochleariniais implantais ugdyme. Pranešėja dalyviams parodė ir originalų šios FM sistemos pavyzdį.

Įdomų pranešimą pristatė kolegė iš Latvijos, tos pačios įstaigos psichologė Ginta Lorence. Ji pasakojo apie Marte Meo metodo taikymą, teikiant psichologinę pagalbą sutrikusios klausos vaikus auginančioms šeimoms. Kaip žinia, tėvams trūksta žinių, kaip bendrauti, kaip išmokyti komunikuoti savo negirdintį vaiką, todėl dažnai daromos klaidos, dar labiau didinančios tėvų-vaikų nesusikalbėjimą. Taikant Marte Meo metodą, siekiama suaugusiųjų – tėvų/globėjų ir jiems padedančių specialistų sąveikos. Pirmiausia vyksta sutrikusios klausos vaiko ir tėvų stebėjimas ir analizuojama medžiaga, kur ir kokiose situacijose vaikui nesiseka bendrauti, kokie faktoriai trukdo tarpusavio bendravimui, gal tėvai neperima bendravimo iniciatyvų, taip slopindami vaiko bendravimo ir vystymosi galimybes. Po to tėveliai, padedami psichologo, mokomi pastebėti ir išlaukti bendravime vaiko reakcijos, iniciatyvų. Trečia, psichologas, pateikdamas video medžiagą, padeda tėveliams pamatyti savo klaidas ir stipriąsias puses, kaip vaikas bendravimo metu siunčia signalus ir kaip reaguoja į komunikaciją. Kaip pabrėžė pranešėja, Marte Meo metodu siekiama surasti ir išryškinti sutrikusios klausos vaiko bendravimo unikalius gebėjimus bei stiprybes ir skatinti juos vystytis, taip pat išmokyti vaiko tėvelius ar globėjus suprasti vaiko ypatingumus ir prie jų prisiderinant, juos keisti. Psichologas, organizuojantis tėvų-vaikų bendravimo mokymo procesą, turi vadovautis humanistinėmis vertybėmis, tokiomis, kaip pagarba, atviras bendravimas ir tikėjimas žmoguje esančiais humaniškumo ištekliais. Psichologė Ginta Lorence pateikė video medžiagos, iliustruojančios teigiamus tėvų-vaikų bendravimo pokyčius, atsiradusius po Marte Meo metodo bendravimo mokymo konsultacijų. Šis pranešimas buvo įdomus ir vertingas visiems, ugdantiems sutrikusios klausos ar su kochleariniais implantais vaikus, bet ypač – salėje buvusiems tėveliams, kurie po seminaro, turbūt, geriau ir atsakingiau apgalvos savo bendravimo su vaiku namuose strategijas.

Viena stipriausių ikimokyklinės įstaigos ,,Dzintarinš” specialisčių – surdopedagogė Tatjana Hermane – pateikė savo parengtos mokomosios medžiagos pavyzdžių. Kolegų pagarbiai už akių vadinama trimis PPP (profesionalė, pedagogė, profsąjungietė – t.y. besirūpinanti įstaigos kolektyvo gerove), surdopedagogė išsamiai papasakojo, kokių ugdymo priemonių trūksta sutrikusios klausos vaikų ikimokykliniame ugdyme ir paragino švietimo pagalbos specialistus patiems pasidaryti tikslingų specialių užduočių vaikų kalbai, klausai ir mąstymui ugdyti. Pranešėja atsivežė su savimi visą pluoštą tokių užduotėlių, kurias visi norintys galėjo peržiūrėti pertraukos metu, o taip pat parodė puikią video medžiagą, iliustruojančią, kaip dirbama su vaikais, naudojant panašias užduotis. Surdopedagogės Tatjanos Hermanės pranešimas turėjo įkvėpti ne vieną kolegą iš Lietuvos pasiraitoti rankoves ir pasidaryti paprastas, bet labai reikalingas ir naudingas užduotis sutrikusios klausos vaikų kalbos-klausos reabilitacijai.

Kad nebijo papildomo darbo bei negaili laiko ugdymo priemonių gaminimui, įrodė ir Tatjanos Hermanės kolegė – surdopedagogė Inessa Lubgina. Ji rengia kompiuterines ugdymo priemones sutrikusios klausos vaikų kalbos, tarties ir klausos ugdymui. Dalyviai video pristatyme galėjo įsitikinti surdopedagogės rengtų ugdymo priemonių poveikiu ir rezultatais. Pranešėja pabrėžė, jog naudotis kompiuteriu, dirbant su sutrikusios klausos ar kochlearinius implantus turinčiais vaikais yra naudinga ir tikrai paveiku, tik per daug juo užsiėmimų metu piktnaudžiauti nereikėtų. Taip pat akcentavo, kad bet kokios kompiuterinės priemonės gaminimas iš surdopedagogo atima nemažai laiko, tačiau jau pagamintų ir išleistų analogų, kurie pilnai tiktų sutrikusios klausos vaikų kalbos ir klausos ugdymui, nėra daug.

 Ypač didžiulį sujudimą salėje sukėlė Rygos ikimokyklinio ugdymo įstaigos ,,Dzintarinš” muzikos ir ritmikos mokytoja Gunta Viksne. Ilgai neužtrukusi prie teorinių išvedžiojimų apie muzikos, ritmo pajautimo bei judesių lavinimo reikšmę kurčiųjų ir neprigirdinčiųjų ugdyme, pranešėja tiesiogine to žodžio prasme pastatė visą salę ant kojų ir organizavo puikią muzikos ir ritmikos pamokėlę su įvairiausių judesių, imituojančių girdimus muzikos garsus, pavyzdžiais. Pranešėja į seminarą atvyko ne tuščiomis rankomis – išsipūtęs lagaminas buvo kimšte prikimštas pačios mokytojos iš natūralių medžiagų pagamintais muzikos instrumentais. Kolegų švelniai vadinama „žmogumi-orkestru“, mokytoja Gunta pademonstravo ir puikius dirigento gebėjimus: sukvietusi būrelį dalyvių-savanorių ant scenos ir įdavusi kiekvienam į rankas nematytą, jos pačios pagamintą muzikos instrumentą, salėje sėdintiems dovanojo linksmą pasirodymą, kuriuo įrodė, kad mokytojas, dirbantis pagal pašaukimą – dovana visiems, ne tik vaikams. Visi seminaro dalyviai, vadovaujami energingosios latvių mokytojos, šoko, muzikavo, imitavo judesius, trumpiau sakant, praktiškai mokėsi perduoti sutrikusios klausos vaikui tą gyvenimo džiaugsmą, kurį teikia ritmas ir muzika.

 Latvių kolegė, ikimokyklinio ugdymo įstaigos gestų kalbos mokytoja Agita Intsone, savo pranešime palietė skaudžią temą – girdinčių tėvų, auginančių sutrikusios klausos vaikus, gestų kalbos žinių lygį bei gebėjimą jas taikyti praktiškai. Savo pateiktame video pavyzdyje pranešėja akivaizdžiai pademonstravo, kokią iš tikrųjų vietą gestų kalba užima vaikų tėvelių gyvenime: pasirodo, tikrai ne pirmą. Paprašius, kad girdintys tėveliai gestų kalba parodytų paprastą ikimokyklinio amžiaus vaikų žodyną, pavyzdžiui: lapė, kiškis, bitė, ir pan., mokytoja užfiksavo tik vidutinį tėvelių gestų kalbos mokėjimo lygį. Pranešėjai rūpėjo klausimas: kodėl taip neaktyviai gestų kalba skinasi kelią girdinčiųjų šeimose, auginančiose sutrikusios klausos vaikus?

Pedagogikos mokslų daktarė, surdopedagogė Inamora Zaiceva pristatė Snowball metodą, kurį ji taiko matematikos bei kūno kultūros užsiėmimuose. Tai loginis ,,step by step“ ugdymo metodas, kai informacija vaikui pateikiama palaipsniui ją plečiant, lavinant įgūdžius ir jau turimų įgūdžių pagrindu ugdomi nauji įgūdžiai. Vaikai patys save gali įsivertinti, kaip buvo rodyta pateiktoje video medžiagoje – iš popieriaus lapo padaryti ,,sniego rutulį“, t.y. pamatyti pačiam, kad jau kai ką išmoko, pvz., kūno kultūros užsiėmime moka šokinėti per lankus, ar matematikoje – sudėti vienaženklius skaičius. Jei atsiranda naujas įgūdis, ant jau padaryto rutulio vyniojamas dar vienas naujas popieriaus lapas. Taigi, rutulys storėja, auga, o vaikas akivaizdžiai mato savo pažangą. Beje, rašytinių kortelių gausa ant kūno kultūros salės sienų, ką matė seminaro dalyviai video medžiagoje, puikiai iliustruoja teiginį, kad kalbos sutrikusios klausos vaikus mokyti reikia visur ir visada.

**Antroje** tarptautinio teorinio-praktinio seminaro ,,Klausyk. Galvok. Išmok” dalyje dalyviai klausė lietuvių pranešimų. Pirmąją tema ,,Specialistų ir mokytojų bendradarbiavimas darželio grupėje“ pasisakė kurčioji Lietuvos kurčiųjų ir neprigirdinčiųjų ugdymo centro ikimokyklinio skyriaus mokytoja Jadvyga Mockienė. Video medžiaga, kurią pateikė pranešėja, parodė, kokiais būdais, metodais ir formomis gali vykti bendradarbiavimas tarp surdopedagogės V. Tutinienės ir darželio grupės mokytojų. Seminaro dalyviai žiūrėdami video pastebėjo puikiai organizuotą darželio grupės ugdymo aplinką ir sakytine bei gestų kalba šauniai kalbančių kurčių mažylių. Tik pastovaus, atkaklaus bendro darbo dėka gali būti pasiekti tokie rezultatai. Visus salėje esančius pralinksmino 2 metukų berniuko puikios gestų kalbos žinios: dar nespėjus mokytojai Jadvygai jo paklausti, mažylis berte bėrė informaciją gestų kalba, įvardindamas daiktų pavadinimus, jų savybes, spalvas, dydžius, panaudojimo būdus.

Lietuvos kurčiųjų ir neprigirdinčiųjų ugdymo centro surdopedagogės Aleksandra Luckevič ir Ramunė Saulėnienė savo pranešime ,,Vaikų su kochleariniais implantais ikimokyklinis ugdymas specialiojoje ir bendrojo ugdymo grupėje. Atvejų analizė“ palietė aktualią temą - inkliuzinio ugdymo pliusus ir minusus, ugdant sutrikusios klausos vaikus ir vaikus su kochleariniais implantais. Nuo 2011 metų rugsėjo 1 dienos Lietuvos kurčiųjų ir neprigirdinčiųjų ugdymo centro iniciatyva buvo įsteigta grupė, kurią kartu su bendraamžiais lankė ir vaikai, turintys kochlearinius implantus. Šita grupė buvo įsteigta tarpinstitucinio bendradarbiavimo dėka (Lietuvos kurčiųjų ir neprigirdinčiųjų ugdymo centras, Vilniaus miesto savivaldybė ir vienas iš Vilniaus lopšelių-darželių). Tačiau 2014 m. ši grupė nustojo veikusi: į grupę buvo priimta per didelis skaičius vaikų (24), gana dažna darbuotojų kaita grupėje, darželio administracijos neigiamas požiūris į „kitokius“ vaikus bei nenoras spręsti iškylančias problemas. Akivaizdu, teigė pranešėja A. Luckevič, kad Lietuvoje ne visos bendrojo ugdymo įstaigos yra pasirengusios kokybiškai ugdyti vaikus, turinčius sutrikimų, nes stinga lėšų, trūksta informacijos tėvams, pedagogai nepakankamai pasirengę dirbti grupėje, kurią lanko vaikas su negalia. Per paskutinius 7 savo darbo metus (nuo 2008 iki 2014 m.) surdopedagogė į mokyklas yra išleidusi 15 vaikų: iš jų 1 vaikas išėjo į speciąliąją mokyklą (LKNUC), o 14 – į bendrojo ugdymo mokyklas. Tai pavyzdys, kai, tikslingai dirbant, galima pasiekti gerų rezultatų.

A. Luckevič kolegė R. Saulėnienė pristatė kitą atvejį: kalbėjo apie surdopedagogės darbą nuo 2014-ųjų metų LKNUC ikimokykliniame skyriuje veikiančioje neprigirdinčiųjų vaikų grupėje, kurioje dabar ugdomi aštuoni vaikai nuo 3 iki 6 metų, 4 iš jų turintys KI ir 4 – nešiojantys individualius klausos aparatus. Taigi, kaip sekasi neprigirdintiems ir vaikams su KI specialiojoje grupėje? Seminaro dalyviams surdopedagogė išvardino tokius grupės pliusus: nedidelis vaikų skaičius, surdopedagogo pagalba kiekvieną dieną, grupės kolektyvas (auklėtojos, auklytės) turi žinių apie vaikus turinčius klausos sutrikimą, jų ugdymą, moka elgtis su kompensacine technika ir ji joms „nekelia baimės“, vyksta komandinis darbas, surdopedagogo darbą tęsia grupės auklėtoja. Minusai: vaikai būna „šiltnamio“ sąlygomis, nėra didelio triukšmo, visi aplinkiniai stengiasi juos suprasti ir padėti, atsiranda hiperglobos rizika, ugdytinių sudėtis kasmet kinta, vaikai yra nevienodo amžiaus, ne kiekvienais metais vaikai gali būti gerai kalbantys, todėl vaikai, turintys KI, ne visada turi sąlygas girdėti taisyklingą kalbą. Surdopedagogės A. Luckevič ir R. Saulėnienė vieningai pabrėžė, kad specialusis ugdymas, laiku suteikta pagalba šeimai, pritaikytos modernios girdėti padedančios priemonės padeda klausos sutrikimą turinčiam vaikui tapti savarankišku ir mažina socialinę atskirtį. Norint tai pasiekti, reikia gero komandinio darbo, kad surdopedagogo, auklėtojų ir tėvų tikslai būtų vienodi, kad jie išgirstų vienas kitą ir tikslingai dirbtų vaiko labui.

Viešnia iš Lietuvos, aklųjų ir silpnaregių ugdymo centro Kurčneregių skyriaus mokytoja Nadiežda Baranovskaja, seminaro dalyvius ypatingai sudomino, pristatydama kurčneregių vaikų ugdymo ypatumus. Kurčneregystė yra atskira negalia, kuriai būdingi sunkumai sąveikaujant su aplinka, orientuojantis aplinkoje, gaunant informaciją. Pagrindinė kurčneregystės negalią turinčio vaiko ugdymo forma – tai individualus darbas. Nėra bendrų kurčneregių ugdymo programų – kuriamos tik individualios programos, nes dvigubą juslinį sutrikimą turintis vaikas ryšį su pasauliu palaiko tik per nuolat šalia esantį ir su juo bendraujantį žmogų. Liesdami, čiupinėdami ranka, oda, burna, taktilika kurčneregiai vaikai gauna informaciją apie aplinką. Kurčneregystės negalia yra sunkus testas pasitikrinti mokytojui savo galimybes ir gebėjimus. Kurčneregių mokytojui tenka nusiteikti labai artimam kontaktui ir prisitaikyti prie vaiko išraiškos būdų. Jis turi sugebėti natūraliai ir lengvai prisitaikyti prie vaiko ir bendrauti jo išraiškos formomis.

Paskutinį pranešimą tema ,,Kelias į partnerystę: tėvų – surdopedagogo dialogas“ skaitė surdopedagogė R. Vyšniūnienė ir vienos ugdytinės mamytė, Vilniaus Naujininkų mokyklos lietuvių kalbos mokytoja Laima Jančauskytė. Jos kalbėjo apie bendradarbiavimo tikslą, tėvų ir surdopedagogų lūkesčius vienas kito atžvilgiu. Tyrimais įrodyta, kad, kai tėvai yra įtraukiami į bendradarbiavimą su mokykla, ženkliai pagerėja ne tik vaikų akademinės žinios bei mokymosi pasiekimai, bet ir jų emocinė savijauta bei elgesys. Tai taip pat daro teigiamą įtaką vaikų ateities perspektyvai, jų psichinei sveikatai, socialiniams santykiams. Mokytojų-tėvų bendradarbiavimas Lietuvos kurčiųjų ir neprigirdinčiųjų ugdymo centro švietimo pagalbos, vertinimo ir konsultavimo skyriuje pasireiškia bendru individualaus ugdymosi plano aptarimu ir sudarymu, pastoviu dalinimusi informacija apie sutrikusios klausos bei vaikų su kochleariniais implantais ugdymo(si) pasiekimus, jų psichofizinį būvį, aktyviu tėvų ir kitų šeimos narių dalyvavimu ugdymo procese bei jo tęstinumo išlaikymu namuose, bendru ugdymo gairių ateičiai aptarimu, bendrų švenčių ir renginių organizavimu. Pranešėjos kėlė klausimus: ar tėvų-surdopedagogo bendradarbiavimą jau galima vadinti partneryste? Jei taip, kuo reikšminga partnerystė tėveliams, surdopedagogams? Norint rasti bendrų sąlyčio taškų partnerystėje ir pasiekti gražaus sutarimo sutrikusios klausos vaiko labui, pranešėjų nuomone, pirmiausia reikia gerai pažinti vaiką, tinkamai numatyti ugdomuosius tikslus, būti pavyzdžiu vaikams, vengti negatyvo, permąstyti vertybes.

LKNUC surdopedagogė R. Vyšniūnienė